Polis dari Serian, maut kemalangan di Alor Setar
ALOR SETAR: Seorang pegawai polis dari Ibu Pejabat Polis Daerah (IPD) Kota
Setar yang sedang bertugas semasa Ops COVID-19 maut dalam kemalangan di
persimpangan lampu isyarat Arkib Negara, Jalan Mentaloon di sini, semalam. Dalam kejadian kira-kira 11.30 pagi itu, ASP Aldrin Anak Gonda, 38, yang
merupakan Ketua Bahagian Narkotik IPD Kota Setar maut di tempat kejadian,
manakala dua lagi anggota masing-masing berusia 26 tahun cedera di bahagian
kepala dan kaki.  Ketua Polis Daerah Kota Setar, ACP Mohd Rozi Jidin berkata mendiang yang
menaiki kenderaan polis jenis Proton Inspira, sedang dalam perjalanan untuk
melakukan satu tangkapan di Pantai Johor sebelum kemalangan berlaku. “Semasa dalam perjalanan, sebuah motosikal telah mengubah laluan
secara tiba-tiba sehingga menyebabkan kemalangan berlaku dan mendiang disahkan
meninggal dunia di tempat kejadian manakala dua lagi anggota yang cedera dibawa
ke Hospital Sultanah Bahiyah (HSB). “Proses siasatan kemalangan sedang berjalan dan kita minta penunggang
motosikal untuk tampil memberi keterangan di balai berhampiran atau IPD Kota
Setar dan kes disiasat mengikut Seksyen 41(1) Akta Pengangkutan Jalan
1987,” katanya kepada pemberita ketika ditemui di Unit Forensik HSB di
sini, semalam. Mohd Rozi berkata mendiang yang sudah berkhidmat selama tiga tahun di IPD
Kota Setar meninggalkan seorang balu dan anak lelaki berusia enam tahun. “Kami sedang menguruskan untuk membawa pulang jenazah mendiang ke
Serian, Sarawak. Mendiang merupakan seorang pegawai yang sangat komited, aktif dan
cergas. Ini satu kehilangan besar buat kami,” katanya. Sementara itu, Konstabel Muhamad Izzuddin Mohd Samsudin, 27, merupakan anak
buah paling rapat dengan mendiang berkata dia terkejut apabila mengetahui
insiden itu melalui pesanan WhatsApp kira-kira 12 tengah hari.   “Saya ada di rumah dan bila dapat tahu sahaja saya terus ke tempat
kejadian, namun mendiang telah tiada. Kali terakhir saya jumpa dia petang
semalam dan tidak nampak perkara pelik tetapi mendiang ada cakap yang dia
sayangkan anak-anak buahnya. “Dia seorang ketua yang sangat baik dan mengambil berat tentang
anak-anak buahnya dan kami memang selalu bergurau…pemergian mendiang sangat
dirasai,” katanya. – Bernama 
See author's posts
